Na temelju članka 41. točke 2. Statuta Grada Zagreba (Službeni glasnik Grada 23/16), Gradska skupština Grada Zagreba, na sjednici \_\_\_\_\_\_ 2017., donijela je

**O D L U K U**

**o zaštiti objekata od grafitiranja**

**Članak 1.**

Ovom se odlukom propisuje zaštita vanjskih dijelova objekata od grafitiranja na području Grada Zagreba.

Odredbe ove odluke ne odnose se na objekte koji su u vlasništvu ili pretežitom vlasništvu Republike Hrvatske.

**Članak 2.**

Grafitima u smislu ove odluke smatraju se znakovi, slike ili natpisi koji se ispisuju po vanjskim dijelovima objekata bez rješenja nadležnih gradskih upravnih tijela i suglasnosti vlasnika objekta.

Rješenje iz stavka 1. ovoga članka donosi gradsko upravno tijelo nadležno za komunalne poslove uz prethodno mišljenje tijela kojeg osniva Gradska skupština Grada Zagreba i suglasnost gradskoga upravnog tijela nadležnog za zaštitu spomenika kulture i prirode ako se objekt nalazi na području zaštićene kulturno - povijesne cjeline ili zaštićenih dijelova prirode.

Vanjskim dijelovima objekta smatraju se zidovi objekta, zidovi platoa, ograde, stubišta i slično.

Zidovi objekta su ulično i ostala pročelja.

Ulično pročelje je pročelje objekta koje je okrenuto prema javnoj površini po kojoj je zgradi dodijeljena adresa, a ako je objekt izgrađen u nizu na raskrižju regulacijskih linija dviju javnih površina (uglovnica) ulična pročelja su dva pročelja objekta okrenutog prema tim javnim površinama.

**Članak 3.**

Zaštita vanjskih dijelova objekta od grafitiranja može se provoditi sljedećim mjerama zaštite:

- uklanjanje grafita,

- nanošenje antigrafitnog premaza,

- postavljanje video nadzora u svrhu zaštite vanjskog dijela objekta.

**Članak 4.**

Grad Zagreb u svrhu zaštite vanjskih dijelova objekata od grafitiranja sufinancira:

- 80% troškova za uklanjanja grafita na svim vanjskim dijelovima objekta,

- 80% troškova nanošenja antigrafitnog premaza na ulično pročelje, a 60% troškova nanošenja antigrafitnog premaza na ostala pročelja,

- 80% troškova za nabavu videonadzora i tehničkog uređaja za snimanje uličnog pročelja, a najviše do 5.600,00 kuna s PDV-om,

- 60% troškova za nabavu videonadzora i tehničkog uređaja za snimanje ostalih pročelja, a najviše do 4.200,00 kuna s PDV-om.

**Članak 5.**

Zahtjev za zaštitu vanjskih dijelova objekta od grafitiranja (u daljnjem tekstu: zahtjev) podnosi se gradskom upravnom tijelu nadležnom za građenje stambenih i drugih objekata i svim područnim uredima gradske uprave.

Zahtjev obvezno sadrži:

- podatke o vlasniku/suvlasniku objekta (ime i prezime, odnosno naziv i sjedište pravne osobe, OIB, za pravnu osobu i MB, adresa, telefon, mobitel, e-mail, broj računa IBAN),

- adresu objekta,

- naznaku potrebne mjere zaštite od grafitiranja-uklanjanje grafita i/ili nanošenje antigrafitnog premaza i postavljanje video nadzora,

- opis vanjskog dijela objekta s fotografijom,

- dokaz o pravu vlasništva objekta,

- suglasnost svih suvlasnika ako je objekt u suvlasništvu,

- troškovnik radova,

- projektna dokumentacija za uklanjanje grafita i nanošenje antigrafitnog premaza, izrađena od ovlaštene osobe,

- tehnička dokumentacija za postavljanje video nadzora izrađena od ovlaštene osobe sukladno posebnim propisima o privatnoj zaštiti, posebnim propisima o tajnosti podataka i posebnim propisima o uvjetima i načinu provedbe tehničke zaštite,

- izjava kojom vlasnici/suvlasnici potvrđuju da raspolažu financijskim sredstvima za izvođenje potrebnih radova,

- izjava kojom se vlasnici/suvlasnici obvezuju na provedbu postupka iz Priloga 1. ove odluke koji je sastavni dio ove odluke.

**Članak 6.**

Gradsko upravno tijelo nadležno za građenje stambenih i drugih objekata izvršit će pregled potpunosti dokumentacije i zatražiti suglasnost gradskoga upravnog tijela nadležnog za zaštitu spomenika kulture i prirode ako se objekt nalazi na području zaštićene kulturno - povijesne cjeline ili zaštićenih dijelova prirode.

Ako je dostavljena dokumentacija nepotpuna nadležno gradsko upravno tijelo nadležno za građenje stambenih i drugih objekata zatražit će od podnositelja zahtjeva dopunu dokumentacije koju je podnositelj zahtjeva dužan dostaviti u roku od 30 dana od dana dostave poziva za dopunu dokumentacije.

Ako podnositelj zahtjeva u roku iz stavka 2. ovoga članka ne dopuni dokumentaciju, smatrat će se da je podnositelj zahtjeva odustao od zahtjeva za provođenje mjera zaštite objekta.

**Članak 7.**

Pravo na provedbu mjera zaštite iz članka 3. ove odluke ostvaruje podnositelj zahtjeva čiji je potpuni zahtjev ranije zaprimljen.

**Članak 8.**

Sve troškove izrade i dostave dokumentacije u cijelosti snose podnositelji zahtjeva.

**Članak 9.**

Podnositelji zahtjeva snose sve troškove provedbe mjera zaštite vanjskih dijelova objekta, a Grad Zagreb izvršit će povrat sredstava u postocima propisanim člankom 4. ove odluke u roku od 60 dana od dana zaprimljenih dokaza od strane podnositelja zahtjeva o izvršenim mjerama zaštite vanjskih dijelova objekta i izvršenog pregleda ovlaštene osobe Grada Zagreba.

**Članak 10.**

Ako se na vanjskom dijelu objekta nalaze grafiti, prije nanošenja zaštitnog antigrafitnog premaza grafiti se obavezno moraju ukloniti.

Zaštitni antigrafitni premaz na vanjskom objektu izvodi se na način da ne smije utjecati na izgled površine na koju se nanosi.

Osnovne karakteristike zaštitnog antigrafitnog premaza su paropropusnost, ph neutralnost i transparentnost bez sjaja koje se prilagođava materijalu vanjskog dijela objekta na koji se nanosi.

Antigrafitni premaz nanosi se na vanjski dio objekta do visine vijenca prizemlja ili neke druge horizontalne razdjelne linije na pročelju visine prizemne etaže, ali ne niže od 300 cm od pristupne (ili hodne) plohe uz pročelje.

Nabava videonadzora i tehničkog uređaja za snimanje vanjskih dijelova objekata vidljivih s javne površine ne uključuje troškove nabave potrošnog materijala i troškove izvođenja instalaterskih radova.

**Članak 11.**

Grad Zagreb će uspostaviti bazu podataka o grafitima i izradit će gradsku kartu grafita.

Gradska karta grafita bit će objavljena na službenoj stranici Grada Zagreba.

Grad Zagreb otvorit će telefonsku liniju i e-adresu za prijavljivanje grafita.

**Članak 12.**

Provođenje mjera zaštite objekata propisanih ovom odlukom provodi se sukladno osiguranim proračunskim sredstvima Grada Zagreba.

**Članak 13.**

Odredbe ove odluke ne primjenjuju se na višestambene zgrade i na objekte vjerskih zajednica čija su pročelja obnovljena sukladno posebnim odlukama o obnovi pročelja.

**Članak 14.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:  
URBROJ:

Zagreb,

**PREDSJEDNIK**

**GRADSKE SKUPŠTINE**

**dr. sc. Andrija Mikulić**

**Prilog 1.**

**POSTUPAK NABAVE ROBA, RADOVA I USLUGA ZA OSOBE KOJE NISU OBVEZNICI ZAKONA O JAVNOJ NABAVI**

1. Pravne i fizičke osobe i obrtnici (koji nisu obveznici primjene Zakona o javnoj nabavi) nabavljaju robu, radove i usluge, koje sufinancira Grad Zagreb, a čija je vrijednost manja od pragova propisanih člankom 12. stavkom 1. točkom 1. Zakona o javnoj nabavi (NN 120/16), primjenjujući sljedeća načela:

- načelo ekonomičnog i svrhovitog trošenja javnih sredstava (osigurava da se dodijeljena sredstva koriste optimalno i odgovorno, u svrhu ispunjavanja ciljeva na najbolji mogući način i uz minimalne troškove);

- načelo slobode pružanja usluga i slobode poslovnog nastana (omogućava samozaposlenim osobama i stručnjacima ili pravnim osobama koji zakonito obavljaju djelatnost u jednoj od država članica da:(i) trajno i neprekidno obavljaju gospodarsku djelatnost u drugoj državi članici (sloboda poslovnog nastana ili (ii) privremeno nude i pružaju svoje usluge u drugim državama članicama, zadržavajući poslovni nastan u svojoj zemlji podrijetla);

- načelo jednakog tretmana i zabrane diskriminacije (osigurava svim ponuditeljima pravo na jednako postupanje, koje podrazumijeva pravo dostavljanja i pregleda i ocjene ponude na jednak način, kao i pravo da njihova ponuda bude odabrana, bez diskriminacije na temelju kriterija kao što su npr. dob, invalidnost, nacionalnost, rasa ili religija);

- načelo transparentnosti (osigurava vidljivost i javnost podataka o postupku nabave, koje moraju biti jasno definirane i dostupne zainteresiranim stranama);

- načelo uzajamnog priznavanja (osigurava slobodno kretanje roba i usluga koje su zakonito pružene, proizvedene ili prodane u drugoj državi članici, bez obzira na postojanje nacionalnih tehničkih propisa u državama članicama odredišta);

- načelo izbjegavanja sukoba interesa

- načelo zaštite tržišnog natjecanja

2. Za nabavu robe, radova ili usluge iz točke 1. ukupne procijenjene vrijednosti **do 20.000,00 kuna bez PDV-a** osobe iz točke I. provode postupak direktne pogodbe, izdavanjem narudžbenice. Narudžbenica se mora čuvati kao dokaz o plaćanju izvršenju nabave, kako bi se trošak mogao smatrati prihvatljivim.

3. Za nabavu robe, radova ili usluge iz točke 1. ukupne procijenjene vrijednosti **20.000,00 kuna bez PDV-a i veće** osobe iz točke I. provode postupak prikupljanjem ponude od najmanje tri gospodarska subjekta (koja nisu povezani), a mogu izvršiti predmet nabave.

3.1 Postupak počinje slanjem **poziva na dostavu ponude** gospodarskom subjektu u kojem se navode najmanje sljedeći podaci:

- opis predmeta nabave,

* količina predmeta nabave,
* datum do kojeg se mora dostaviti ponuda,
* navod o dokumentaciji koju ponuditelj treba dostaviti
* rok pružanja usluge,
* rok i uvjeti plaćanja,
* ostali uvjeti za izvršenje usluge (po nahođenju osoba iz točke I.).

3.2. Nakon provedenog postupka ponuditelju koji je dostavio valjanu ponudu s najnižom cijenom izdaje se narudžbenica. Narudžbenica se mora čuvati kao dokaz o plaćanju izvršenju nabave, kako bi se trošak mogao smatrati prihvatljivim.